SET50 Index Futures โดดเด่น
นายสัญญา หาญพัฒนกิจพานิช ผู้อำนวยการอาวุโส ฝ่ายตราสารอนุพันธ์ บริษัทหลักทรัพย์ โกลเบล็ก หรือ GBS เปิดเผยถึงสินค้าในตลาด TFEX โดยเฉพาะ SET50 Index Futures ยังคงได้รับความสนใจอย่างต่อเนื่อง เมื่อเทียบกับ Metal Futures แม้ตลาดโลหะมีค่าล่วงหน้าราคาจะร่วงลงแรง เมื่อช่วงสงกรานต์ที่ผ่านมาก็ตาม ส่วน Single Stock Futures ยังมีปริมาณซื้อขายสูงสุดต่อเนื่อง หลัง TFEX มีการปรับเพิ่มจำนวนสินค้าอ้างอิง
24 พ.ค. 2556

นายสัญญา หาญพัฒนกิจพานิช ผู้อำนวยการอาวุโส ฝ่ายตราสารอนุพันธ์ บริษัทหลักทรัพย์ โกลเบล็ก หรือ GBS เปิดเผยถึงสินค้าในตลาด TFEX โดยเฉพาะ SET50 Index Futures ยังคงได้รับความสนใจอย่างต่อเนื่อง เมื่อเทียบกับ Metal Futures แม้ตลาดโลหะมีค่าล่วงหน้าราคาจะร่วงลงแรง เมื่อช่วงสงกรานต์ที่ผ่านมาก็ตาม ส่วน Single Stock Futures ยังมีปริมาณซื้อขายสูงสุดต่อเนื่อง หลัง TFEX มีการปรับเพิ่มจำนวนสินค้าอ้างอิง 
ทั้งนี้ จากการเคลื่อนไหวของ SET50 Index ที่ปรับตัวขึ้นต่อเนื่อง ตั้งแต่ต้นปี จาก 952.24 จุด ล่าสุดเมื่อวันที่ 21 พ.ค. ทำจุดสูงสุดไว้ที่ 1,096.29 จุด เพิ่มขึ้น 144.05 จุด หรือเพิ่มขึ้น 15.13% เมื่อเทียบกับสัญญาล่วงหน้าดัชนี SET50 เดือน มิ.ย. หรือ S50M13 เพิ่มขึ้นตั้งแต่ต้นปี เท่ากับ 142.30 จุด หรือ 14.86% ซึ่งถือว่าใกล้เคียงกัน
ปัจจัยสนับสนุนที่ทำให้ราคาฟิวเจอร์สดัชนี SET50 ปรับขึ้น ทำจุดสูงสุดใหม่ต่อเนื่อง เป็นเพราะนักลงทุนต่างชาติยังคงให้ความน่าสนใจต่อตลาดหุ้นไทย โดยอิงกับปัจจัยพื้นฐานและผลประกอบการของบริษัทจดทะเบียน (บจ.) ยังคงแข็งแกร่ง ประกอบกับมาตรการอัดฉีดเพิ่มสภาพคล่องจากธนาคารกลางญี่ปุ่น และการคงอัตราดอกเบี้ยระดับต่ำของบรรดาธนาคารกลางต่างๆ ยังสนับสนุนให้เงินทุนไหลเข้าตลาดหุ้นในอาเซียน ที่มีพื้นฐานเศรษฐกิจที่ยังแข็งแกร่ง 
ขณะที่อัตราดอกเบี้ยนโยบายของไทยที่ระดับ 2.75% ยังอยู่ในระดับที่สูง และยังไม่มีวี่แววปัญหาเรื่องเงินเฟ้อในอนาคตอันใกล้ ซึ่งเห็นได้จากดัชนีตลาดหุ้นทั้งอินโดนีเซีย ฟิลิปปินส์ และไทย ยังคงเดินหน้าทำจุดสูงสุดต่อเนื่อง และจากปัจจัยในข้างต้นส่งผลให้ทิศทางดัชนีหุ้นไทยยังคงเป็นขาขึ้น และดึงดูดให้นักลงทุนเข้ามาเก็งกำไรในตลาดฟิวเจอร์สดัชนี SET50 มากขึ้น
สำหรับตลาดโลหะมีค่าล่วงหน้า อย่าง Gold Futures และ Mini Gold Futures นั้น แม้จะได้รับอานิสงส์จากการปรับตัวลงของราคาทองคำในตลาดโลกตั้งแต่ช่วงเดือน เม.ย.ที่ผ่านมา รวมทั้งความผันผวนของราคาสินค้าอ้างอิงที่เพิ่มขึ้น ทำให้ปริมาณการซื้อขายสัญญาล่วงหน้าทองคำเฉลี่ยต่อวันปรับเพิ่มขึ้นเมื่อเทียบกับเดือน มี.ค. แต่เนื่องจากราคาทองคำเข้าสู่ภาวะขาลง ทำให้นักลงทุนจำนวนมากถอยลดการลงทุน เพื่อรอดูจังหวะเข้าซื้อใหม่ ซึ่งการปรับลดลงของราคาทองคำดังกล่าว จึงเหมาะสำหรับนักเก็งกำไรระยะสั้น 
ด้านตลาด Single Stock Futures นั้น นายสัญญา กล่าวว่า ทิศทางของหุ้นอ้างอิงหลายตัว ยังมีแนวโน้มขาขึ้นที่ชัดเจนตามดัชนี ทำให้ปริมาณการซื้อขายยังโดดเด่น รวมถึงฝั่ง Block Trade ยังมีปริมาณการซื้อขายที่ดีต่อเนื่อง โดยสินค้าที่ได้รับความสนใจของนักลงทุนอย่างมาก คือ ฟิวเจอร์สของสินค้าอ้างอิง ITD, BTS, BLAND, และ KTB 
“เพื่อเป็นการขยายฐานนักลงทุนหน้าใหม่ และให้สอดคล้องกับเน้นสร้างกำไรให้นักลงทุนมากกว่าจะเน้นส่วนแบ่งทางการตลาด ทางโกลเบล็กเตรียมเปิดอบรมให้ความรู้เพื่อสร้างความพร้อมด้านการลงทุนในหุ้นและตราสารอนุพันธ์” นายสัญญา กล่าว
จับขังหุ้น 3 ตัว
ตลาดหลักทรัพย์กำหนดให้โบรกเกอร์ต้องดำเนินการให้ลูกค้าวางเงินสดไว้ล่วงหน้าเต็มจำนวนที่จะซื้อ (แคชบาลานซ์) สำหรับการซื้อหุ้นบริษัท ช.ทวี ดอลลาเซียน (CHO) บริษัท ซี.ไอ.กรุ๊ป (CIG) และบริษัท เอื้อวิทยา (UWC) มีผลตั้งแต่วันที่ 27 พ.ค.5 ก.ค. 2556 
TIW แจกปันผล 9.23 บาท 
บริษัท ไทยแลนด์ไอออนเวิคส์ (TIW) เปิดเผยผลการดำเนินงานประจำปี 2556 ว่า มีกำไรสุทธิ 110 ล้านบาท คิดเป็นกำไรหุ้นละ 18.47 บาท เพิ่มขึ้น 100% จากปี 2555 ที่มีกำไรสุทธิ 55 ล้านบาท หรือ 9.25% คณะกรรมการบริษัทจึงมีมติจ่ายเงินปันผลในอัตราหุ้นละ 9.23 บาท ให้กับผู้ถือหุ้นที่มีชื่อในทะเบียนวันที่ 7 ส.ค. 2556
ราชธานีฯ คว้าเครดิต BBB+
ทริสเรทติ้งจัดอันดับเครดิตหุ้นกู้ไม่มีประกันชุดใหม่ในวงเงินไม่เกิน 2,000 ล้านบาท ของบริษัท ราชธานีลิสซิ่ง ที่ระดับ “BBB+” และยังคงอันดับเครดิตองค์กรและหุ้นกู้ไม่มีประกันชุดปัจจุบันที่ระดับ “BBB+” ด้วยเช่นกัน ขณะที่แนวโน้มยัง “คงที่” บริษัทจะนำเงินที่ได้จากการออกหุ้นกู้ชุดใหม่ไปใช้ชำระคืนเงินกู้เดิมและใช้ในการขยายสินเชื่อ 
ทั้งนี้ อันดับเครดิตสะท้อนถึงคณะผู้บริหารของบริษัทที่มีประสบการณ์สูงในธุรกิจสินเชื่อรถยนต์มือสอง รวมถึงการพัฒนากระบวนการขั้นตอนการปฏิบัติงานและระบบบริหารความเสี่ยงอย่างต่อเนื่อง และยังสะท้อนถึงผลประกอบการทางการเงินที่ปรับตัวดีขึ้น และสถานะทางการตลาดที่แข็งแกร่งขึ้นหลังจากได้รับการสนับสนุนทั้งในด้านธุรกิจและการเงินจากผู้ถือหุ้นใหญ่ คือ ธนาคารธนชาต 
ขณะที่อันดับเครดิตของบริษัทยังได้รับการยกระดับเพิ่มขึ้นจากสถานะอันดับเครดิตเฉพาะของบริษัท เนื่องจากปัจจุบันบริษัทเป็นบริษัทลูกที่อยู่ในกลุ่มธุรกิจการเงินของธนาคารธนชาตภายใต้กฎเกณฑ์การกำกับแบบรวมกลุ่มของธนาคารแห่งประเทศไทย (ธปท.) 
อย่างไรก็ตาม อันดับเครดิตถูกลดทอนจากประเด็นกังวลเกี่ยวกับการแข่งขันที่รุนแรงและคุณภาพสินเชื่อของบริษัท จากการที่ปัจจุบันบริษัทมุ่งเน้นให้สินเชื่อสำหรับรถบรรทุกเพื่อการพาณิชย์ ซึ่งเป็นสินเชื่อที่มีความอ่อนไหวต่อการเปลี่ยนแปลงของภาวะเศรษฐกิจ